Le fa ditsholofetso tseno le tse dingwe tse di fitlhelwang mo Baebeleng di re naya lebaka la go tshela ka tsela e e itumedisang Modimo, ga se tsone lebaka la konokono la go bo re tshwanetse go tshela jalo. Lebaka la go bo re tshwanetse go tshela ka tsela e e itumedisang Modimo le amana le kgangkgolo e e amang dibopiwa tsotlhe tse di botlhale. Setlhogo se se latelang se tla tlhalosa gore kgangkgolo eo ke eng le gore e re ama jang. Fa o akanya ka mo go tseneletseng ka dilo tse Baebele e di rutang, o tla itumelela go bona kafa di ka thusang go kaela matshelo a rona ka teng. Baebele e tlhomologile ka e le motswedi wa kgakololo. Kgakololo ya yone e mosola ka dinako tsotlhe—ga se dikgopolo fela tse di sa thuseng sepe, e bile le ka motlha ga e ka ke ya re gobatsa. Batho ba ba dirisang dikgakololo tsa Baebele ba solegelwa molemo ka dinako tsotlhe.